b'\n_START_ARTICLE_\nPolitika Albanije\n_START_PARAGRAPH_\nAlbanija je demokrati\xc4\x8dna republika. Ljudski zbor je enodomni in ga sestavlja 140 poslancev, albanski strankarski sistem pa temelji na ve\xc4\x8dstrankarski ureditvi. Dr\xc5\xbeava je upravno razdeljena na regije ter ob\xc4\x8dine. Zagotovljeno je socialno in pokojninsko zavarovanje. Albanske oboro\xc5\xbeene sile \xc5\xa1tejejo okoli 22.000 pripadnikov. Albanija je \xc4\x8dlanica Organizacije za varnost in sodelovanje v Evropi ter OZN in Partnerstva za mir.\n_START_SECTION_\nZgodovina\n_START_PARAGRAPH_\nMed letoma 1944 in 1991 je imela popoln nadzor nad dr\xc5\xbeavo Albanska stranka dela na \xc4\x8delu s predsednikom Enverjem Hoxho, slednji je sistem vodil do svoje smrti leta 1985. Stranko je kot edino mo\xc5\xbeno voditeljico postavljala ustava, ki je med drugim tudi definirala dr\xc5\xbeavo kot marksisti\xc4\x8dno-leninisti\xc4\x8dno. Pomemben instrument diktatorskega sistema je bila tajna policija Sigurimi._NEWLINE_Sistem se je za\xc4\x8del spro\xc5\xa1\xc4\x8dati po smrti predsednika Hoxhe, pri \xc4\x8demer so bile pomemben dejavnik stavke in protesti za demokratizacijo dr\xc5\xbeave ter sprejetje za\xc4\x8dasne ustave marca 1991 oziroma ve\xc4\x8dstrankarske volitve._NEWLINE_Nova ustava je bila sprejeta \xc5\xa1e leta 1998, ta pa je dr\xc5\xbeavo razglasila za parlamentarno republiko, prav tako pa svobodo vere, govora, organizacije, medijev in zborovanj.\n_START_SECTION_\nIzvr\xc5\xa1ilna oblast\n_START_PARAGRAPH_\nNa \xc4\x8delu Albanije je predsednik republike, ki vkup s predsednikom vlade poveljuje oboro\xc5\xbeenim silam. Izvoli ga parlament \xe2\x80\x93 ljudski zbor za obdobje petih let ter najve\xc4\x8d dva mandata. Predsednik republike nadalje postavi na polo\xc5\xbeaj ministrskega predsednika, ki ga predlaga zmagovalna stranka ali njih koalicija, ta pa mora nato \xc5\xa1e potrditi izbiro. \xc4\x8ce do slednje ne pride v treh poskusih, je parlament razpu\xc5\xa1\xc4\x8den._NEWLINE_predsednik vlade je vodja vladnega kabineta, vladni kabinet pa vodi socialne, kulturne in gospodarske zadeve v dr\xc5\xbeavi. Za mednarodne odnose in dr\xc5\xbeavno varnost sta odgovorna tako predsednik republike kot predsednik vlade.\n_START_SECTION_\nZakonodajna oblast\n_START_PARAGRAPH_\nLjudski zbor je enodomni in ga sestavlja 140 poslancev. 100 izmed teh je voljenih neposredno v posameznih regijah, preostalih 40 pa je dolo\xc4\x8denih glede na strankarske kandidatne liste po proporcionalnem sistemu glasovanja. Poslanci so izvoljeni za dobo \xc5\xa1tirih let, na rednih sejah pa se zbirajo dvakrat letno. Naloge dr\xc5\xbeavnega zbora se sprejemanje zakonodaj, izbiranje predsednika republike in potrjevanje odlo\xc4\x8ditev vlade. Volilno pravico imajo vsi polnoletni, tj. vsaj 18 let stari dr\xc5\xbeavljani.\n_START_SECTION_\nPravosodna oblast\n_START_PARAGRAPH_\nPravosodni sistem Albanije obstaja v dana\xc5\xa1nji obliki od leta 1992, ko je pri\xc5\xa1lo do korenitih reform. Vodi ga vrhovno sodi\xc5\xa1\xc4\x8de, sestavljeno iz \xc4\x8dlanov, ki jih na polo\xc5\xbeaj postavi predsednik republike za obdobje devetih let. Vrhovnemu sodi\xc5\xa1\xc4\x8du podrejena so prizivna sodi\xc5\xa1\xc4\x8da ter nato okro\xc5\xbena sodi\xc5\xa1\xc4\x8da. Sodnike za ta predlaga vi\xc5\xa1ji sodni zbor, potrdi pa jih predsednik dr\xc5\xbeave._NEWLINE_Za ustavne zadeve skrbi ustavno sodi\xc5\xa1\xc4\x8de, ki ga sestavlja devet \xc4\x8dlanov, te pa dolo\xc4\x8da predsednik dr\xc5\xbeave s potrditvijo ljudskega zbora.\n_START_SECTION_\nPoliti\xc4\x8dne stranke\n_START_PARAGRAPH_\nVe\xc4\x8dstrankarski sistem v dr\xc5\xbeavi obstaja od leta 1991 oziroma nove ustave. Poprej\xc5\xa1nja komunisti\xc4\x8dna partija oziroma Albanska stranka dela se je preimenovala v socialisti\xc4\x8dno stranko ter zavrnila marksisti\xc4\x8dno-leninisti\xc4\x8den pristop k politiki, danes pa se zavzema za postopne reforme gospodarskega sistema. Njeni podporniki so zlasti starej\xc5\xa1i ljudje in kme\xc4\x8dko prebivalstvo. Albanska demokratska stranka se zavzema za tr\xc5\xbeno gospodarstvo ter tesnej\xc5\xa1e mednarodno sodelovanje na tem podro\xc4\x8dju, volilna baza pa so me\xc5\xa1\xc4\x8dani in mladi ljudje. Na politi\xc4\x8dnem prizori\xc5\xa1\xc4\x8du je najti \xc5\xa1e Socialne demokrate, stranko gr\xc5\xa1ke manj\xc5\xa1ine Unija za \xc4\x8dlovekove pravice ter Nacionalno fronto.\n_START_SECTION_\nUpravna razdelitev\n_START_PARAGRAPH_\nRepublika Albanija je upravno razdeljena na regije (rrethe) in ob\xc4\x8dine ter mestne ob\xc4\x8dine, ki so del regij. Ljudski zbori ob\xc4\x8din, katerih \xc4\x8dlani so izbrani na lokalnih volitvah, vodijo kulturne, socialne in gospodarske zadeve. Vodje regij so regijski sveti, ki vsebujejo predstavnike ob\xc4\x8din, ter prefekta, ki ga na polo\xc5\xbeaj postavi vlada._NEWLINE_Leta 1998 je imela Albanija 36 regij, v njih pa 310 ob\xc4\x8din ter 43 mestnih ob\xc4\x8din.\n_START_SECTION_\nSocialni sistem\n_START_PARAGRAPH_\nNekdanja socialisti\xc4\x8dna oblast je osnovno zdravstveno oskrbo zagotavljala slehernemu dr\xc5\xbeavljanu, obstajale pa so bistvene pomankljivosti glede oskrbe z zdravili in primerno zdravni\xc5\xa1ko opremo. V tej dobi je mo\xc4\x8dno upadla raz\xc5\xa1irjenost nekaterih bolezni, povi\xc5\xa1ala pa se je pri\xc4\x8dakovana \xc5\xbeivljenjska doba. Prav tako je v Albaniji zagotovljeno brezpla\xc4\x8dno socialno in pokojninsko zavarovanje, pokojnine pa zna\xc5\xa1ajo okoli 70 odstotkov osnovne mese\xc4\x8dne pla\xc4\x8de.'